
EPR-es kommunális hulladékanalízis módszertan validálása

Napjainkban kihívást jelent az általunk termelt hulladék csökkentése, kezelése.  Az Európai Unió fő célja a lerakás csökkentése, melyet minden tagország vállalt. A lerakás csökkentésének egy módszere lehet az újrahasználat, melynek kiváló eszköze a DRS rendszer kialakítása. Ennek segítésére a Nyersanyagelőkészítési és Környezeti Eljárástechnikai Intézet hulladékanalízis módszertant fejlesztett a települési szilárdhulladékok (TSZH) vizsgálatára, amely alkalmas a hulladékok összetételét mérni a kiterjesztett gyártói felelősségi rendszer (EPR rendszer) alá kötelezően tartozó termékekből képződött és a jövőben bevezetésre kerülő visszaváltási rendszerek (DRS) hatálya alá tartozó hulladékok szempontjából egyaránt. Az EPR-es módszertan a hazai kommunális hulladékvizsgálati szabványokon alapul. 
A módszer tizennégy kategóriára osztja a válogatott hulladékokat, amelyeket funkciójuk szerint további alkategóriákra válogathatunk. Az alkategóriák fő válogatási szempontja alapján megkülönböztetjük a csomagoló, illetve a nem csomagoló anyagokat adott anyagkategóriákon belül. 
TDK dolgozatom feladata az egy héten át tartó validáló mérésen való részvétel, a mérés során a MiReHu miskolci telephelyén fényképes dokumentáció készítése és az egyes alkategóriákban fellelt szemcsék listázása. A helyszíni tapasztalatok alapján pedig következtetések levonása a lehetséges módszertani fejlesztésre.
A dolgozatomban bemutatom az EPR és DRS rendszereket és a validáló mérés alapjait. Huszonkét darab települési szilárd hulladék átlagminta vizsgálatának mérési menetét részeltezem, melyet dokumentáltam. A mellékleteként készült lista a fellelhető szemcsékről és annak fényképes dokumentációiról pedig segédletként szolgál a mérést későbbiekben elvégző személyek számára.



